## El Consell destina 54 milions d’euros en contractes d’emergència per a reparar la xarxa de sanejament i depuració afectada per les inundacions

*** Estes obres d’emergència s’emmarquen en el pla posat en marxa per la Generalitat per a recuperar al més prompte possible el servici d’estes infraestructures
* En total, 122 depuradores i nombrosos col·lectors van tindre desperfectes greus per la riuada**

El Consell ha pres nota de la declaració d’emergència per a l’execució de les obres de reparació de les instal·lacions de sanejament i depuració d’aigües residuals de la Comunitat Valenciana afectades per les inundacions recents, amb un import previst de 54.690.361 euros.

La riuada ocorreguda el mes d’octubre passat va provocar danys significatius en nombroses infraestructures de sanejament i depuració gestionades per l’Entitat Pública de Sanejament d’Aigües Residuals de la Comunitat Valenciana (Epsar). Moltes d’estes instal·lacions es troben en estat greu, algunes fins i tot fora de servici, la qual cosa afecta el seu funcionament i representa un risc per a la salut pública i el medi ambient.

Davant d’esta situació, és necessari reparar les avaries i restablir l’evacuació de les aigües residuals com més prompte millor, a fi d’aconseguir restaurar el funcionament normal de les infraestructures afectades i garantir el servici públic essencial prestat per estes instal·lacions.

Entre les infraestructures afectades més greument, la situació de les quals no ha pogut ser solucionada directament per les empreses explotadores dins dels seus contractes d’operació i manteniment, es troben les depuradores de Vilamarxant; Buñol-Alborache; Requena-nucli; Requena-San Antonio i Aldeas de la Vega; Pinedo; Torrent col·lector/Picanya col·lector; Quart-Benàger; Utiel; Algemesí-Albalat/l’Alcúdia/Carlet; Alzira-Carcaixent; Benicarló, i Cheste: Circuit/Complex Educatiu.

S’ha previst un pressupost total estimat per a l’execució de les obres de 50.639.223,73 euros i un cost per a la direcció facultativa de 4.051.137,9 euros.

**100 milions d’euros**

Estes obres s’emmarquen dins del pla dissenyat per la Generalitat, a través de l’Entitat Pública de Sanejament d’Aigües Residuals de la Comunitat Valenciana (Epsar), dotat amb 100 milions d’euros per a la reparació dels sistemes de depuració afectats per les inundacions a la província de València i Castelló.

En total, 122 depuradores i nombrosos col·lectors de municipis van tindre desperfectes greus. Les obres d’emergència que s’executen des de principis de novembre i el treball de més de 400 efectius va permetre en pocs dies que el 80 % de les instal·lacions mantingueren l’activitat.

Fecha: 26/11/2024